ZMLUVA O NÁJME
uzatvorená v súlade s ustanoveniami Občianskeho zákonníka

Čl. I.
Zmluvné strany

Prenajímateľ:	Obec Tekovské Lužany
			935 41 Tekovské Lužany, SNP 43
IČO:		00 307 548
DIČ:		2021023708
zastúpený:		Ing. Marián Kotora, starosta obce

a

Nájomca:		TJ Družstevník Tekovské Lužany
			935 41 Tekovské Lužany, Osloboditeľov 1000
IČO:		31 102 239
zastúpený:		Ing. Július Rotík, predseda TJ

uzatvorili túto zmluvu o prenájme nehnuteľnosti za nasledovných podmienok.

Čl. II.
Úvodné ustanovenia

1.1 Prenajímateľ je vlastníkom nehnuteľnosti – parc. č. 1647/2 v katastrálnom území obce Tekovské Lužany, k.ú. Tekovské Lužany, na ktorej sa nachádza futbalové ihrisko a stavba súp. č. 1000 – šatne a tribúna.
1.2 Prenajímateľ, ako obec pri výkone samosprávy podľa § 4 ods. 3 písm. h) zákona č. 369/1990 Zb. o obecnom zriadení v platnom znení, okrem iného utvára podmienky na rozvoj telesnej výchovy a športu.
1.3 Nájomca, ako futbalový klub priamo realizuje futbalové súťaže žiakov, dorastu a dospelých v obci Tekovské Lužany.
1.4 Z dôvodu podpory a rozvoja telesnej výchovy a športu a zároveň z dôvodu zdravej výchovy detí a mládeže prostredníctvom športu v obci Tekovské Lužany sa zmluvné strany dohodli na uzatvorení tejto zmluvy s cieľom prenechania futbalového štadióna, kabín a tribúny do nájmu nájomcovi, aby tak mohol samostatne rozvíjať futbalové súťaže, telesnú kultúru a šport.
1.5 Zmluvné strany majú za to, že uzatvorenie tejto zmluvy napomôže nielen rozvoju futbalu, telesnej kultúry a športu v obci Tekovské Lužany, ale i udržateľnému rozvoju telesnej výchovy a športu u detí a mládeže. Prenajímateľ preto očakáva od nájomcu do budúcnosti udržanie a rozvoj futbalových družstiev dospelých, žiakov a dorastu.

Čl. II.
Predmet zmluvy

2.1 Predmetom tejto zmluvy je prenechanie prenajímateľom do dočasného užívania nájomcovi 
      tieto nehnuteľnosti:
· pozemok, parcelné číslo 1647/2, na ktorej sa nachádzajú futbalové ihriská (hlavné a pomocné),
· stavba, súp. číslo 1000 na p.č. 1647/2 – šatne pre hráčov a rozhodcov, sociálne zariadenia, práčovňa, byt správcu a tribúna pre divákov (ďalej len predmet nájmu).

Čl. III.
Doba trvania nájmu

3.1 Zmluva o nájme sa uzatvára na dobu určitú, na 10 rokov odo dňa podpisu zmluvy    
      zmluvnými stranami.

Čl. IV.
Účel použitia predmetu nájmu

4.1 Predmet nájmu sa prenajíma na účely, na ktorý je stavebne určený.
4.2 Na každý iný účel použitia predmetu nájmu sa vyžaduje predchádzajúci písomný súhlas 
      prenajímateľa.

Čl. V.
Výška nájomného a spôsob platenia

	5.1 Nájomné je stanovené podľa rozhodnutia obecného zastupiteľstva v Tekovských 
      Lužanoch vo výške 1,-€ za kalendárny rok za predmet nájmu.
5.2 Nájomca sa zaväzuje zaplatiť nájomné do 30.01. na príslušný kalendárny rok na účet 
      prenajímateľa alebo v hotovosti do jeho pokladne.
5.3 Cenu za spotrebovanú elektrickú energiu a plyn pri prevádzke predmetu nájmu uhrádza 
      mesačne prenajímateľ.

Čl. VI.
Práva a povinnosti prenajímateľa

6.1 Prenajímateľ odovzdáva predmet nájmu nájomcovi v stave spôsobilom na dohodnuté 
      užívanie v súlade s účelom nájmu. Nájomca podpisom tejto zmluvy vyhlasuje, že priestory 
      nájmu prevzal v stave spôsobilom na užívanie podľa tejto zmluvy. Zmluvné strany spíšu 
      v deň podpisu tejto zmluvy preberací protokol o prevzatí predmetu nájmu a opisu súčastí 
      a príslušenstva predmetu nájmu.
6.2 Prenajímateľ po celú dobu trvania nájmu zabezpečí plný a nerušený výkon práv nájomcu 
      spojený s užívaním predmetu nájmu.
6.3 Prenajímateľ spoločne s nájomcom zabezpečujú úlohy v oblasti protipožiarnych 
      predpisov. Prenajímateľ je oprávnený vykonávať kontrolu dodržiavania požiarnych a iných 
      bezpečnostných predpisov a vykonávať kontrolu užívania predmetu nájmu podľa zmluvy.
6.4 Prenajímateľ je povinný na vlastné náklady udržiavať predmet nájmu v stave spôsobilom 
       na dohodnuté užívanie a zariadenia nachádzajúce sa na a v predmete nájmu udržiavať 
       v užívateľnom stave. Za týmto účelom prenajímateľ zabezpečuje výdavky presahujúce 
      rámec nad bežnú údržbu a opravy predmetu nájmu. Nájomca je oprávnený a povinný 
      vykonávať na predmete nájmu drobné opravy a drobnú údržbu, ak jednotková cena za 
      predmet opravy alebo údržby nepresahuje 100,-€.
6.5 Prenajímateľ zabezpečí poistenie predmetu nájmu na vlastné náklady a to do 30 dní odo 
      dňa podpisu tejto zmluvy. Nájomca podpisom tejto zmluvy potvrdzuje, že ho prenajímateľ 
      riadne poučil o podmienkach poistenia a nájomca sa ich zaväzuje dodržiavať.
6.6 Prenajímateľ súhlasí s umiestnením loga a ďalšieho označenia nájomcu na predmete 
      nájmu. Prenajímateľ sa zaväzuje poskytnúť nájomcovi pomoc a súčinnosť pri správe 
      a starostlivosti o predmet nájmu v rámci svojich možností.

Čl. VII.
Práva a povinnosti nájomcu

7.1 Nájomca prehlasuje, že predmet nájmu bude využívať výlučne len v rozsahu a na účel 
      podľa tejto zmluvy.
7.2 Nájomca sa zaväzuje podľa možnosti vytvoriť aj časový priestor na športové využívanie 
      futbalového ihriska deťmi a mládežou obce Tekovské Lužany.
7.3 Nájomca je povinný chrániť majetok prenajímateľa pred poškodením. Je zodpovedný za 
      škodu prenajímateľovi, ktorú spôsobí svojou činnosťou alebo nedodržaním zmluvných 
      podmienok a je povinný vzniknutú škodu prenajímateľovi uhradiť. V prípade, ak na 
      majetku prenajímateľa, ktorý je predmetom nájmu, vzniknú škody ako následok konania 
      nájomcu alebo osôb, ktorým umožní prístup do týchto priestorov, zodpovedá nájomca za 
      zavinené škody v zmysle § 420 Občianskeho zákonníka. Nájomca je povinný uhradiť 
      náklady, ktoré vzniknú z dôvodu neprimeraného užívania prenajatých priestorov a ich 
      vybavenosti.
7.4 Nájomca je povinný zabezpečiť bezpečnosť, poriadok a ochranu zdravia počas športových, 
      ako aj iných, ním organizovaných podujatí. Na zabezpečenie bezpečnosti, poriadku 
      a ochrany zdravia je nájomca povinný prijať primerané opatrenia. Za prípadnú vzniknutú 
      škodu, následky, ako i sankcie zodpovedá v plnej miere nájomca.
7.5 Nájomca nebude vykonávať bez súhlasu prenajímateľa žiadne stavebné ani iné úpravy 
      priestorov. Pri nesplnení tejto povinnosti nájomca zodpovedá za škodu, ktorá takýmto 
      konaním vznikne.
7.6 Nájomca je povinný pri vykonávaní svojej činnosti dodržiavať platné právne predpisy 
      a normy v oblasti ochrany a bezpečnosti pri práci, ochrany zdravia a hygieny, požiarnej 
      ochrany a ochrany majetku.
7.7 Nájomca je povinný bez zbytočného odkladu, resp. ihneď po zistení oznámiť 
      prenajímateľovi potrebu opráv predmetu nájmu, ktorých vykonanie je povinný zabezpečiť 
      prenajímateľ. Nájomca je povinný umožniť vykonanie týchto opráv a zároveň strpieť 
      obmedzenie nevyhnutné na ich vykonanie. Ak prenajímateľ nevykoná, resp. nezabezpečí 
      opravu, ktorej potreba bola riadne a včas oznámená bezodkladne po jej oznámení 
      s prihliadnutím na povahu opravy, je povinný nájomcovi zaplatiť všetky preukázateľné 
      náklady, ktoré nájomca vynaložil na opravu alebo jej zabezpečenie.
7.8 Nájomca zabezpečí na vlastné náklady poistenie hnuteľných vecí vnesených do a na 
      predmet nájmu a po celú dobu trvania nájomného vzťahu ho bude na vlastné náklady 
      udržiavať.
7.9 Nájomca je povinný dbať na hospodárne využívanie spotreby elektrickej energie 
      a spotreby zemného plynu a šetrne zaobchádzať s inventárom. Poruchy alebo havarijné 
      stavy na elektrickom vedení, plynovom vedení je nájomca povinný oznámiť bezodkladne 
      prenajímateľovi. Nájomca je povinný dbať a udržiavať čistotu na predmete nájmu 
      a zabezpečovať kosenie a zavlažovanie trávnika na futbalovom ihrisku.
7.10 Po skončení nájomného vzťahu je nájomca povinný odovzdať predmet nájmu v stave 
        v akom ho prevzal, s prihliadnutím na primerané opotrebenie a zapracované úpravy 
        a opravy predmetu nájmu vykonané so súhlasom prenajímateľa. V prípade nadmerného 
        opotrebenia, poškodenia alebo znehodnotenia je nájomca povinný uhradiť všetky riadne 
        preukázané náklady, ktoré boli nutné na uvedenie predmetu nájmu do pôvodného stavu.

Čl. VIII.
Podnájomný vzťah

8.1 Nájomca nie je oprávnený dať predmet nájmu do podnájmu tretej osobe bez 
      predchádzajúceho súhlasu prenajímateľa.
8.2 Nájomca môže používať na predmete nájmu reklamy tretích osôb a prípadné príjmy      
      z nich môže použiť na vylepšenie financovania futbalového klubu.
8.3 Nájomca môže počas športových podujatí podávať v predmete nájmu občerstvenie pre 
      divákov. Pritom je povinný zabezpečiť všetky potrebné opatrenia a predpisy týkajúce sa 
      predaja nápojov a zákona o organizovaní športových podujatí.

Čl. IX.
Skončenie nájmu

9.1 Táto zmluva sa uzatvára na dobu určitú – na 10 rokov odo dňa jej podpisu zmluvnými 
       stranami.
9.2 Platnosť nájomného vzťahu sa končí podľa tejto zmluvy:
      a) uplynutím doby nájmu,
      b) dohodou zmluvných strán dňom uvedeným v dohode o skončení nájmu,
      c) výpoveďou zo strany prenajímateľa alebo nájomcu, ktorá musí byť v písomnej forme 
          a musí byť doručená druhej zmluvnej strane.
9.3 Nájomca je oprávnený vypovedať túto zmluvu vtedy, ak:
      a) prenajímateľ hrubo porušuje povinnosti vyplývajúce z tejto zmluvy a tieto nedostatky 
          neodstráni ani v primeranej lehote na základe predchádzajúceho písomného 
          upozornenia,
      b) predmet nájmu sa stane bez zavinenia nájomcu nespôsobilým na dohodnuté užívanie.
9.4 V prípade výpovede zo strany nájomcu sa nájom predmetu nájmu ukončí uplynutím  
      výpovednej lehoty, ktorá je tri mesiace a začína plynúť od prvého dňa mesiaca 
      nasledujúceho po mesiaci, v ktorom bola výpoveď nájomcu doručená prenajímateľovi.
9.5 Prenajímateľ je oprávnený túto zmluvu vypovedať vtedy, ak:
      a) nájomca porušuje povinnosti podľa tejto zmluvy a tento rozpor neodstráni ano 
          dodatočne do 30 dní po doručení písomnej výzvy prenajímateľa, v ktorej bude uvedený 
          rozpor a navrhnutý spôsob nápravy,
      b) nájomca prenechá predmet nájmu alebo jeho časti do podnájmu tretej osobe bez 
           písomného súhlasu prenajímateľa,
      c) nájomca bude vykonávať bez súhlasu prenajímateľa stavebné alebo iné úpravy 
          predmetu nájmu.
9.6 V prípade výpovede zo strany prenajímateľa sa nájom predmetu nájmu končí uplynutím 
       výpovednej lehoty, ktorá je tri mesiace a začína plynúť od prvého dňa mesiaca 
       nasledujúceho po mesiaci, v ktorom bola výpoveď doručená nájomcovi.

Čl. X.
Obnovenie nájmu

10.1 V prípade ak prenajímateľ neoznámi aspoň dva mesiace pred uplynutí doby nájmu podľa  
         tejto zmluvy, že nemá záujem na jej pokračovaní, tak platí, že medzi zmluvnými stranami  
         je uzavretá nájomná zmluva na ďalších desať rokov.
10.2 Zmluva o nájme podľa predchádzajúceho odseku je uzatvorená podľa tých istých 
         podmienok, za akých bola dojednaná pôvodne.

Čl. XI.
Prechodné a záverečné ustanovenia

11.1 Zmluva nadobúda platnosť a účinnosť dňom jej podpísania oboma zmluvnými stranami. 
11.2 Pokiaľ táto zmluva nevyčerpáva všetky práva a povinnosti zmluvných strán, riadia sa 
         zmluvné strany ustanoveniami všeobecne platných právnych predpisov.
11.3 Zmeny a doplnky k tejto zmluve sa môžu vykonať len písomným dodatkom, ktorý 
         nadobudne platnosť podpísaním oboma zmluvnými stranami.
11.4 Zmluva je vyhotovená v dvoch vyhotoveniach a každá zmluvná strana obdrží po jednom 
         vyhotovení tejto zmluvy.
11.5 Zmluvné strany vyhlasujú, že zmluvu uzatvorili na základe ich slobodnej vôle, že zmluva 
         nebola uzatvorená v tiesni a za nápadne nevýhodných podmienok, že nájomnú zmluvu 
         prečítali, porozumeli jej obsahu a na znak súhlasu ju vlastnoručne podpísali.


V Tekovských Lužanoch, .....................................


Prenajímateľ:						Nájomca:





............................................................			..................................................................
    	Ing. Marián Kotora					Ing. Július Rotík
                  starosta obce					                 predseda TJ

